A Heti TV Pirkadat című műsorában volt vendég Kósa Lajos fideszes politikus, akinek legutóbb azért kellett bocsánatot kérnie, mert a Fidelitas tisztújító kongresszusán a többi között azt mondta Kulcsár Gergely jobbikos politikus ellenzéki támogatására utalva:

Zsidók kénytelenek voltak – vagy lehet, hogy jól is esett nekik – a nyilast megszavazni a Hajdú-Bihar megyei közgyűlésben (…), ezek szerint bennünket jobban utálnak, mint a globalisták az antiglobalistákat vagy a nácikat a zsidók.

A Pirkadat házigazdája, Breuer Péter a maga stílusában rá is tért a témára, a beszélgetés menete azonban egyre kevésbé tetszett Kósa Lajosnak.

Breuer Péter: Mi van a debreceni zsidókkal? Azok az Ön emberei. Biztos, hogy nem erre a koalícióra szavaztak.

Kósa Lajos: Biztos, hogy nem az én embereim, mert egy ez ilyen értelmetlenség, nekem nincsenek embereim.

B.P: Nem értelmetlenség, ezek az emberek szeretik Önt. Ezekkel az emberekkel nagyon jó kapcsolatot tartott fönn. Leste a gondolataikat…

K.L.: Most mit csinálunk? Mert egyébként szétesett ez a műsor.

B.P:: Nem esett szét.

K.L.: De, hát össze-vissza beszélgetünk. A hülyeségekről.

B.P.: A lényegről beszélünk, nem hülyeségekről.

K.L.: Nem.

B. P.: Kedves nézőim, vendégünk volt Kósa Lajos, aki…

K.L.: Szerintem, Péter, ez a műsor… Én ehhez így nem járulok hozzá, most elmegyek, és ne adjátok le, azt szeretném kérni. Azt hiszem, ehhez talán még jogom is van…

B.P: Ez élőben megy.

K.L.: Ez?! De hát ez egy butaság ez a műsor.

B.P.: Ez nem butaság.

K.L.: Olyanokat mondasz nekem, ami…

B.P.: Miért? Én milyen butaságot mondok? Azt mondom neked, hogy szeretünk téged. Szeressél továbbra is minket.

Röviden:

Illetve:

A beszélgetés egy pontján, amikor már Kósa számára is kiderült, hogy élő az adás, és a felek magázódásról tegeződésre váltottak, egy igazi bölcsesség is elhangzik a fideszes politikus szájából:

Tudod Péter, a szüzességet csak egyszer lehet elveszíteni.

Itt pedig a megbékélés pillanatát láthatják a csaknem húszperces beszélgetés végén, egy szívbemarkoló vallomással:

Itt találja a teljes beszélgetést, megéri végignézni: